text: L'assetjament a les dones, tema d'un documental a Boca Nord | Barcelona Cultura
  L'assetjament a les dones, tema d'un documental a Boca Nord
  27-1-2016 El jove col·lectiu Laboratori Malaka projecta a l'Espai Jove Boca Nord el divendres, 29 de gener, el documental Solo te he dicho guapa. Reflexiones sobre el acoso callejero, en una sessió que continuarà amb una taula rodona sobre el tema.
  El film és obra de Dagny Romero i Anais Duval, les integrants del Laboratori Malaka, un col·lectiu cinematogràfic que és un dels residents de l'Espai Jove Boca Nord i que es dedica a la creació de productes audiovisuals dedicats a induir a la reflexió sobre temes relacionats amb la dona i el seu paper en la nostra societat.
  Enregistrat en vídeo digital, Solo te he dicho guapa parla d'un fet que, fins no fa gaire temps, ni tan sols no estava considerat com una pràctica indesitjable: l'assetjament sexual a les dones al carrer.
  Com se senten les dones quan són objectes d'uns comentaris molt menys innocents del que molts homes es pensen? Ho sabreu veient aquest vídeo i escoltant les moltes opinions de dones de diferents edats i condicions que recull aquest vídeo.
  Totes s'expressen sense embuts durant prop de 45 minuts durant els quals les autores d'aquest documental i les persones que entrevisten us oferiran material abundant per a la reflexió. De quina manera et miren els homes al carrer? Com t'afecta quan algú fa un comentari sobre el teu cos? Influeix el perill de l'assetjament al carrer en la manera com et vesteixes? Veureu les protagonistes del documental respondre a aquestes i d'altres preguntes similars.
  Després de la projecció, el públic, els cineastes i algunes de les protagonistes del vídeo podran participar en una taula rodona durant la qual s'aprofundirà en els sentiments que provoca en les dones el fet de ser vistes com a objectes sexuals només pel fet de passejar-se pel carrer.